รัฐมนตรีช่วยว่าการกระทรวงศึกษาธิการ  รับฟังปัญหาชาวการศึกษาเอกชน 14 จังหวัดภาคใต้ รวบรวมข้อร้องเรียนสู่การแก้ไข
นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ  กล่าวว่า ได้ลงพื้นที่รับฟังปัญหาการจัดการศึกษาเอกชนของประธานคณะกรรมการประสานและส่งเสริมการศึกษาเอกชน (ปส.กช.) 14 จังหวัดภาคใต้ ที่สุราษฎร์ธานีทำให้เข้าใจถึงความยากลำบากของการศึกษาเอกชน แต่ก็ยังช่วยรัฐจัดการศึกษาด้วยความตั้งใจในทุกมิติ ทั้งยามปกติ หรือยามมีภัยพิบัติ รวมทั้งในสถานการณ์แพร่ระบาดของโรคโควิด-19 เพื่อเป็นการศึกษาทางเลือกแก่เด็กเยาชนไทย ให้ได้รับการพัฒนาอย่างมีคุณภาพ ทั้งนี้ที่ผ่านมา นายกรัฐมนตรี มีความห่วงใย ติดตามเรื่องของการศึกษาโดยตลอดและแสดงความขอบคุณและชื่นชมชาวการศึกษาเอกชน ผู้บริหาร ครู และบุคลากรทุกคน ที่แบ่งเบารัฐบาลในการจัดการศึกษาด้วยความเหนื่อยยาก ไม่ว่าจะเป็นโรงเรียนเอกชนในระบบหรือนอกระบบ  อย่างไรก็ตาม ที่ผ่านมาแม้กระทรวงศึกษาธิการจะขับเคลื่อน ด้านสวัสดิการให้ครูเอกชนเป็นอย่างมากแล้ว แต่ต้องยอมรับว่า ยังมีอีกหลายอย่างที่ต้องอาศัยกลไก ระเบียบ กฎเกณฑ์ และการมีส่วนร่วมของหน่วยงานที่เกี่ยวข้อง เพื่อสร้างความเปลี่ยนแปลงในทิศทางที่ดีขึ้น ดังเช่นการรับฟังปัญหาและความต้องการพัฒนาในครั้งนี้ ได้สั่งการให้รวบรวมประเด็นปัญหา ศึกษาและหาแนวทางแก้ไข เพื่อผลักดันในระดับนโยบายและสิ่งใดที่ยังไม่เกิดผล ก็พร้อมจะเคียงข้างและทุกข์ร้อนไปกับทุกคน เพื่อผลักดันการพัฒนาการศึกษาเอกชนและเป็นขวัญกำลังใจของชาวเอกชนต่อไป